Hol volt, hol nem volt, élt egyszer egy bátor katonaember Magyarországon, kinek neve Háry János. Ti még a világon se voltatok, amikor ő már a világ végén lóbálta a lábát.

Igen öreg apó volt már, amikor történetét nekem elmesélte, de azt bizton állíthatom, ő volt a legbátrabb, legerősebb, legügyesebb katona, akivel valaha is találkoztam – legalábbis az ő elmondása szerint. Hallgassátok ti is figyelmesen!

Hetedhét országon is túl, ahol a kurta farkú malac túr, egy messzi-messzi falucskában élt Háry János és az ő igaz szerelme, a csodaszép Örzse. Épp az esküvőjükre készülődtek, már a templom lépcsőjén álltak, amikor nagy sebbel-lobbal megjelent Ferenc császár katonája, hogy elvigye a legbátrabb, legerősebb embert a faluból, hogy seregébe állítsa.

* Na gyere, fiam! Viszlek katonának, ha kell, akár erőszakkal is!
* Én ugyan nem megyek, de ne is fenyegessen engem, mert úgy lecsapom a lóról, hogy csak úgy nyekken, mire földet ér!
* Ki vagy te, hogy így nagyszájúskodsz?
* Hát én bizony Háry János vagyok!

Jaj, hát te vagy az, te bátor, te ügyes, te kincs!

Végre megtaláltalak, Háry János! – borult a vállára és ölelgette boldogan a generális.

Kérlek, gyere velem és segíts Ferenc császárnak!

Na, nem bírta ezt a könyörgést tovább hallgatni János. Ha már így szépen megkérték rá. Megölelte, megcsókolta menyasszonyát és elindult a messzi Galíciába, hogy Ferenc császár legjobb katonája legyen.

Örzse sem bírta János nélkül, így hát elindult gyalog János után a határra.

A két szomszédos birodalom Burkusország és Galícia háborúban álltak egymással. Burkusországban farkasordító hideg szél fúj, a fagy és a jég volt az úr, a szomszéd országban pedig, Galíciában hét ágra sütött a nap, és olyan meleg volt, hogy még a borocska is felmelegedett az árnyékban. Háry János huszár legény, a legbátrabbak legbártabbika épp a határt őrizte.

Hát amint éber szemekkel figyelik a határt a magyar huszárok,egyszer csak egy fényes hintó érkezik , a hintóban pedig egy olyan varázslatosan szép császárkisasszony ül, hogy János szeme csak úgy káprázik a szépségétől.

* Adjon isten jó napot! Őrszem uram! – szólítja meg kedvesen Mária Lujza a határőrt.
* Kendnek is, szépséges hölgyem!

Mi tetszik?

* Mint látja, Őrszem uram, a határon át kell mennem, sietek édesapámhoz, Ferenc császárhoz Bécsbe. Engedjen utamra!
* Márpedig felőlem a nagyságos kisasszony cigánykereket is hányhat, én ugyan át nem engedem – morgolódott a a burkus katona.

Sírt, rítt, könyörgött szegény Mária Lujza a bódéban ülve, a morcos, gonosz őr bizony nem volt hajlandó átengedni a határon.

Gondolt egyet Háry János, itt már senki más nem segíthet, csak ő maga. Fogta hát a határőr bódét, meglendítette a karját, olyat lendített rajta, hogy a kunyhót, mint egy tollpihét arrébb billentette át  határon, a napfényes Galíciába.

Na bizony, volt nagy öröm, hálálkodás. A császárkisasszony annyira boldog volt hős Háry János tettétől, hogy azonnal jutalmat ajánlott neki.

* Kedves uram, mi a neved?
* Az én becsületes nevem Háry János!
* Na hát, Háry János, te vagy a legerősebb vitéz, akivel eddig találkoztam! Jöjj velem Bécse, legyél a császári testőrség katonája te is!

Örült bizony Háry János a felkérésnek, de hogy el ne felejtsem, János igaz szerelme, Örzse is éppen odaért a falujából és elkísérte Jánost egészen Bécsbe.

Volt a királyi udvarban egy csodaszép paripa, amit senki sem tudott betörni. Ennek a táltos paripának Lucifer volt a neve és olyan hebehurgya, ugribugri ló volt, hogy senki sem tudott megmaradni a hátán. Már három huszárt is ledobott a hátáról, amikor Háry János gondolt egy nagyot, és úgy döntött, ő is felül a ló hátára:

Ült a lovon János, erősen kapaszkodott, tarotta a gyeplőt, le ne csússzon Lucifer hátáról. Hát bizony, jól tette, hogy ennyire kapaszkodott.

* Ne ficánkolj már, te ördögadta Lucifer! Maradj már veszteg! Nyughass már! – csitította a lovat Háry János.

Lucifer azonban nem hagyta könnyen magát. Feldobbantott a fára, nekiugrott a palota falának, még a háztetőkig is felvágtázott, hátha ledobja valahogy a hátáról Jánost. Nézték is a népek szájtátva, hogy milyen ügyes és erős legény ez a János!

De hiába próbálkozott szegény pára, nem sikerült neki!

Végül belátta Lucifer, hogy lovasára akadt, s engedelmesen megállt lehajtott fejjel az udvar közepén.

Nagy boldogan mondta a császárnő, Mária Lujza:

* Én hősöm, drága Háry János! Te vagy a legderékabb vitéz Magyarországtól Bécsig! Had ajándékozzalak meg a legszebb violával, ami a kertemben nő, hogy ilyen bátor voltál ma!

S boldogan tűzött János kalapjára egy szép violát.

Meghallotta János hőstettét Mária Lujza férje, Napóleom és féltékenységében hadat üzent apósának, Ferenc császárnak.

Halljatok nagy csudát, mi történt a legnagyobb csatában, amit a világ látott! Annyit elárulhatok nektek, hogy Háry János bátorságára és erejére itt volt a legnagyobb szükség, és ha ő nem lett volna, bizony, ez a történet sem így végződött volna. El is mesélem töviről hegyire...

Ferenc császár hatalmas seregét Krucifix generális vezette a csatába Napóleon serege ellen. De bizony hogy krucifix volt ez a Krucifix.... Mert bizony hiába igyekezett, hiába iparkodott, Napóleon császár seregét csak nem bírta legyőzni. A katonái harcoltak reggeltől estig, estétől reggelig, de hol az egyik sereg volt erősebb, hol a másik. Már szegény katonák nagyon elfáradtak a sok-sok kardcsapkodástól, csatározástól, akár öregapó korukig is kardozhattak volna , és még a szakálluk is kinőtt volna a hosszú-hosszú harcban, ha nem jön a mi bátor Háry Jánosunk, hogy megmentse a sereget.

A legbátrabb katona kirontott a sorból, hogy megmentse a csatát, és bizony ez a bátor és erős katona nem volt más, mint Háry János! Elővette éles kardját, és akkorát suhintott vele, hogy kettévágta Napóleon seregét! Lássatok csudát! Nissz-nyassz! Volt csata, nincs csata!

A franciák térden állva könyörögtek kegyelemért! – Kegyelmezz nekünk Háry János! Te bátor vitéz! A bátrabbak legbátrabbika!

De bizony Krucifix vezér is elszégyellte magát, hogy Háry János segítsége nélkül a csatát elvesztették volna, így aztán Jánossal rangot cserélt, s mostantól Háry János lett a fő-fő generális, a sereg parancsnoka.

A győztes csata hírére megérkezett Ferenc császár lánya, Mária Lujza is. Na bizony el is szégyellte magát Mária Lujza, hogy ilyen gyenge férje van! El is döntötte, hogy neki bizony nem kell többet Napóleon. Ő bizony Háry János felesége akar lenni!

* Én hősöm, drága Háry János! Te vagy a legderékabb vitéz a világon! Nekem bizony Napóleon többé már nem kell, vigye aki akarja!

Te az enyém, én a tied, had legyek a feleséged!

De nehogy azt higgyétek, hogy ezt Háry János szerelme, Örzse szó nélkül hagyta! Nem ám! Nem nézte ezt jó szemmel a derék Örzse, hogy az ő Jánosát valaki lecsapja a kezéről. Tüstént a császárnő és János közé toppant, mérgesen dobbantott a lábával, fenyegetően meglóbálta a kezét, és ráripakodott Mária Lujzára:

* Na csak figyelj rám, te kis Mária! Te kis Lujzika! Már én bizony az én Jánosomat senkinek nem adom! Jobb, ha ehhez tartod magad, különben megbánod!

A győztes csata után Háry Jánost nem győzték kényeztetni. Tejben-vajban fürösztötték, kacsalábon forgó palota legszebb szobájába költöztették. Mindene megvolt a derék vitéznek.

Hej, bizony mág Mária Lujza is nagyon szeretett volna férjhez menni a deli szép Háry Jánoshoz, és Ferenc császár se bánta volna, ha a lánya ilyen derék legény felesége lesz!

Na de a mi Jánosunk nem gondolkodott sokat, rögtön eszébe jutott az ő egyetlen, igaz szerelme, Örzse.

* Drága császárom, köszönöm a szívjóságodat, de én a lányod kezét és a birodalmad el nem fogadhatom!

Vár az én szép szerelmem messzi Magyaroszágban, nem lehet az én szívem másé, csak az övé!

Könyörgött, zokogott Ferenc császár, zokogott Mária Lujza, de bizony Háry Jánost nem tudták meggyőzni, hiába is kérlelték. Mélyen meghajolt az uralkodó előtt, összeütötte a bokáját és azt mondta:

* Isten veletek! Én már innen elmegyek. De ne féljetek, azét ha baj van, jövök én segíteni!

S azzal fogta magát, felpattant a lova hátára és meg sem állt Nagyabonyig, ahol az ő szerelmetes Örzséje már várta.

Nagyabonyban boldogan egymás karjába borultak, te az enyém, én a tied, ásó, kapa, s a nagyharang válasszon el minket! – mondták egymásnak, és olyan világraszóló lakodalat csaptak, hogy még Bécsben is hallottak a nagy mulatságról. Higgyétek el, így volt, magától a hős Háry Jánostól hallottam én is! Aki pedig nem hiszi, járjon utána!